Այս լուսանկարը կարող է պատմական համարվել: Առավոտ ժամը տասից տասներկուսի արանքում այս մարդկանց կարելի էր գտնել այստեղ` «Արմենիա» հյուրանոցի ռեստորանում, որ հայտնի էր որպես նրանց և էլի մի քանի ուրիշների հանդիպման վայր, հավաքատեղի: Լուսանկարում արձանագրված է այն օրերից մեկը, որ այս մարդկանց կյանքում հաճախ էր պատահում: Նրանք այստեղ նախաճաշում էին: Նկարը ֆրանսահայ լուսանկարիչ Մանուկ (Կլոդ) Ադամյանինն է, որը բացի այս լուսանկարից նույն օրը արել է ևս երեք դիմանկար` Շիրազի, Դաշտենցի և հորս դիմանկարները, որոնք նույնպես ինձ մոտ են: Լուսանկարում ձախից աջ (կանգնած)` առաջին մարդու անունը չգիտեմ, միայն այսպիսի բան եմ հիշում, որ պարզապես երկրպագուներից է, որ ցանկացել է հետները նկարվել: Հաջորդը` բերետով, ռեժիսոր, արվեստի վաստակավոր գործիչ Արտաշես Հովսեփյանը: Երրորդը գրականագետ Գարեգին Հովսեփյանն է: Չորրորդը` Հովհաննես Շիրազը: Հինգերորդը` Խաչիկ Դաշտենցը: Ձախ կողմում (նստած)` հայոց լեզվի պրոֆեսոր Ճուղուրյանն է և աջ կողմում հայրս է` Գառնիկ Հովհաննիսյանը.– հեղ.: